钦定古今图书集成/明伦汇编/官常典/第752卷 > 尤世威〈从弟翟文〉 尤岱 张云鹗 傅佑
## 钦定古今图书集成/明伦汇编/官常典/第752卷 > 尤世威〈从弟翟文〉 尤岱 张云鹗 傅佑

刘光祐　、李耀　、李光裕　、张天叙　、黄廷政、〈弟廷用　、廷弼。〉　杨明、　张发、　王永祚、　李应孝

按《明外史》本传：“世威，榆林卫人。与兄世功、弟世禄并
勇敢知名。天启中，世威积官建昌营参将，调守墙子
路。七年，迁山海中部副总兵。宁远告警，从大帅满桂
赴援，力战城东，有功，增秩受赐。崇祯二年擢总兵官，
镇守居庸、昌平。其冬，京师戒严，命提兵五千防顺义，
俄命还镇，防护诸陵。四年”十二月代宋伟为山海总
兵官，积资至左都督。七年，宣府失守，命世威偕宁远
总兵官吴襄驰援。总督张宗衡与议进兵方略，襄厉
声曰：“我军止外貌可观耳。一交锋，悔何及！”二将遂拥
兵不进。事平，为兵科常自裕等所劾，并褫职论戍。未
行，会流贼躏河南，诏世威充为事官，与副将张外嘉
分统关门铁骑五千往剿。明年正月，贼陷凤阳，世威
以二千五百骑赴之。抵亳州，会总督洪承畴出关讨
贼，次信阳，命世威趋汝州。甫二日，承畴亦至。时贼见
河南兵盛，悉奔入关中。承畴将入关征讨，乃大会诸
将，令分防汝、雒诸要害。以世威所将皆劲旅，令与参
将徐来朝分驻永宁卢氏山中，以扼雒南兰草川、朱
阳关之险，戒之曰：“灵、陕贼所出入，汝勿懈！”及承畴既
入关，贼避之而南，复由兰田将走卢氏，扼于世威，仍
入商、雒山中。来朝所部三千人不肯入山，大噪，虽抚
定，军心遂不固。后贼至，来朝逃，一军尽亡。世威军暴
露久，大疫，与贼战失利。世威及游击刘肇基、罗岱俱
负重伤，众大溃，贼遂越卢氏走。事闻，命解任候勘。十
年，宣大总督卢象昇言：“世威善抚士，晓军机。徒以数
千客旅，久戍荒山，水土失调，疾疫大作，遂致失利。今
当用兵时，弃之可惜。”乃命赴象昇军自效。及象昇战没，自免归。十五年以廷臣荐，命与弟世禄赴京候调。
比至，召对中左门，复告归。明年十月，李自成陷西安，
传檄榆林招降。总兵官王定惧，率所部精卒弃城走。
时巡抚张凤翼未至，城中士马单弱，人心汹汹。布政
都任亟集副将惠显、参将刘廷杰等议城守。世威与
里居诸帅王世钦、世国、侯世禄、拱极、王学书、李昌龄
辈咸与焉。昌龄故延绥总兵，寓居榆林者，众推世威
为主帅，分陴固守。无何，贼十万众陷延安，下绥德，复
遣使说降。廷杰大呼曰：“长安虽陷，三边如故。贼皆中
州子弟，杀其父兄而驱之战，必非所愿。榆林天下劲
兵，一战夺其气，然后约宁夏、固原为三师迭进，贼可
平也。”众曰：“将军议是。”世威奋曰：“受国厚恩，敢忘报称？
诸公既见推，指麾三军，惟老夫是任。”世钦前曰：“我辈
世叨国恩，岂为贼下？砺兵秣马，予请”一战。于是都任
令于军曰：“壮士一听尤将军，违者杀无赦！”乃歃血誓
师，简卒乘，缮甲仗，各出私财佐军。守具未备，贼已抵
城下，出战败之。廷杰募死士乞师套部，其众将至，贼
分兵拒却之，攻城益力。官军力拒，贼死无算，益众来
攻，守七昼夜，贼乃穴城置大炮轰之，城遂破。世威等
犹督众巷战，妇人竖子亦发屋瓦击贼，贼尸相枕藉。
既而力不支任，死之。侯世禄父子及学书俱不屈死。
世威、世钦、世国、昌龄并被执。贼怒，廷杰勾套部磔之
至死，骂不绝口。缚世威等献自成。自成坐秦王府，欲
降之，四人不屈膝。自成曰：“诸公皆名将，助我平天下，
取封侯，可乎？”众骂曰：“汝驿卒，敢大言侮我！”自成笑前
解其缚，世钦唾曰：“驿卒毋近前，污将军衣！”自成怒，皆
杀之。世威从弟翟文为靖边营副将，尝从洪承畴追
闯贼于凤翔之官亭，大败之，斩首七百馀级。至是率
敢死士出南门奋击，杀伤过当，中矢死。又有尤岱者，
由部卒起家，至山海铁骑营参将，数有功。忤上官，弃
职归，守水西门，城陷，自杀。时同死者，里居户部主事
张云鹗，不屈死；指挥傅佑与妻杜氏，自缢死；中军刘
光祐，骂贼死；材官李耀善射，矢尽自刎死；同营李光
裕，趣家人死，亦自刎死；张天叙，焚其积贮，自缢死；指
挥黄廷政与弟千户廷用、百户廷弼，奋力杀贼，同死；
里居战死，则山海副总兵杨明、定边副总兵张发、孤
山副总兵王永祚、西安参将。李应孝云：